b'\n_START_ARTICLE_\nErnst von Glasersfeld\n_START_SECTION_\nGlasersfelds l\xc3\xa6ringsopfattelse\n_START_PARAGRAPH_\nGlasersfeld g\xc3\xb8r op med de traditionelle opfattelser, der blandt andet lyder at viden kun er viden hvis den reflekterer verden som den er, og tilbyder sin opfattelse af konstruktivisme, som han kalder radikal konstruktivisme. Man taler her ikke om den virkelige verden, men derimod om individets konstruktionsverden, hvor hvert enkelt individ konstruerer sin egen virkelighed. Den centrale forskel mellem hans opfattelse og den traditionelle er s\xc3\xa5ledes synet p\xc3\xa5 viden og virkelighed. Glasersfeld selv beskriver denne relation med begreberne \xe2\x80\x99match\xe2\x80\x99 og \xe2\x80\x99fit\xe2\x80\x99. Eksempelvis ser metafysiske realister, der tilh\xc3\xb8rer den traditionelle opfattelse, viden som noget der skal matche virkeligheden. Hvis den ikke g\xc3\xb8r det, er det ikke viden. Heroverfor har vi termen \xe2\x80\x99fit\xe2\x80\x99 som Glasersfeld er tilh\xc3\xa6nger af. Han bruger i en af sine tekster eksemplet med en n\xc3\xb8gle i en l\xc3\xa5s: Den passer (fits) kun hvis den kan \xc3\xa5bne l\xc3\xa5sen og det beskriver n\xc3\xa6rmere n\xc3\xb8glens egenskaber end l\xc3\xa5sens._NEWLINE__NEWLINE_Skemadannelse er et centralt begreb indenfor Glasersfelds l\xc3\xa6ringsopfattelse. Han mener at vi hele tiden ser igennem nogle erkendeskemaer, og at vi i f\xc3\xb8rste omgang kun ser de ting vi kender og som passer (fits) ind i vores skemaer. Hvis der kommer noget som vi ikke kender, ser vi det stadig igennem vores erkendeskemaer, men fors\xc3\xb8ger s\xc3\xa5 at passe (fit) det ind i skemaet. Glasersfeld mener s\xc3\xa5ledes ogs\xc3\xa5, at vi er n\xc3\xb8dt til at have flere erkendeskemaer, for at kunne overleve, og det vil sige at vi er n\xc3\xb8dt til at skabe vores erkendeskemaer p\xc3\xa5 en m\xc3\xa5de s\xc3\xa5 de passer med de m\xc3\xa5l vi gerne vil n\xc3\xa5 i vores omgang med verden. Vi er frie til at konstruere vore erkendeskemaer._NEWLINE__NEWLINE_Glasersfeld, som tilh\xc3\xa6nger af Piagets kognitive teori, beskriver dannelsen af skemaer og de to koncepter assimilation og akkommodation. Han bruger et meget illustrativt eksempel: Et lille barn l\xc3\xa6rer, at en rangle kan give en sp\xc3\xa6ndende lyd n\xc3\xa5r den rystes, og dette er dannelse af et skema i barnets bevidsthed. Dannelsen best\xc3\xa5r af tre trin. F\xc3\xb8rst registrerer barnet en bestemt situation, dern\xc3\xa6st associerer barnet en bestemt aktivitet med en bestemt genstand og endelig forventer han et bestemt resultat. Barnet finder en genstand der ligner en rangle \xe2\x80\x93 for eksempel en ske \xe2\x80\x93 og assimilerer den til sit eksisterende rangle-skema. Da det ryster skeen bliver det skuffet/overrasket fordi skeen ikke giver den forventede rangle-lyd. Barnet er nu n\xc3\xb8dt til at akkommodere sit skema og konstruere et nyt skema, som i f\xc3\xb8rste omgang kaldes ikke-rangle-skemaet. Barnet fors\xc3\xb8ger m\xc3\xa5ske ogs\xc3\xa5 at sl\xc3\xa5 skeen mod bordet og opdager nu en ny sp\xc3\xa6ndende lyd. Denne form for videnskonstruktion er ogs\xc3\xa5 akkommodation, men den kaldes i stedet "bankende-ske-skema".\n_START_SECTION_\nGlasersfeld og undervisning\n_START_PARAGRAPH_\nIf\xc3\xb8lge Glasersfeld er det ikke muligt at transportere viden fra \xc3\xa9t hoved til et andet. Studerende skal selv aktivt opbygge deres viden, og refleksion spiller i den sammenh\xc3\xa6ng en vigtig rolle. Det handler ikke blot om at h\xc3\xb8re efter og gentage, men om at reflektere over hvad det er man tager ind, og bruge det i praksis. Glasersfeld afviser i den forbindelse behaviorismen som metode i forbindelse med uddannelse, da den ekskluderer kognition af enhver art: "You can teach students to repeat what they read in the text book, but that\xe2\x80\x99s not what we want to teach our students, not only the phrases in the textbook \xe2\x80\x93 we also want them to know why.. What they are useful for. You have to get to the meaning of the phrases and apply them in your own decisions of acting. \xe2\x80\x93 Then you begin to understand" "'